CELEX: 32008L0036
Language: sk
Date: 2008-03-11 00:00:00
Title: Smernica Európskeho parlamentu a Rady 2008/36/ES z  11. marca 2008 , ktorou sa mení a dopĺňa smernica Rady 92/49/EHS o koordinácii zákonov, iných právnych predpisov a správnych opatrení týkajúcich sa priameho poistenia s výnimkou životného poistenia, pokiaľ ide o vykonávacie právomoci prenesené na Komisiu

20.3.2008   
            
            
               SK
            
            
               Úradný vestník Európskej únie
            
            
               L 81/69
            
         
      SMERNICA EURÓPSKEHO PARLAMENTU A RADY 2008/36/ES
   z 11. marca 2008,
   ktorou sa mení a dopĺňa smernica Rady 92/49/EHS o koordinácii zákonov, iných právnych predpisov a správnych opatrení týkajúcich sa priameho poistenia s výnimkou životného poistenia, pokiaľ ide o vykonávacie právomoci prenesené na Komisiu
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 47 ods. 2 a článok 55,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s postupom ustanoveným v článku 251 zmluvy (2),
   keďže:
   
               (1)
            
            
               Smernica 92/49/EHS (3) stanovuje, že niektoré opatrenia sa majú prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (4).
            
         
               (2)
            
            
               Rozhodnutie 1999/468/ES bolo zmenené a doplnené rozhodnutím 2006/512/ES, ktorým sa zaviedol regulačný postup s kontrolou pre prijatie opatrení so všeobecnou pôsobnosťou, ktorých cieľom je zmeniť a doplniť nepodstatné prvky základného nástroja prijatého podľa postupu uvedeného v článku 251 zmluvy okrem iného vypustením niektorých z týchto prvkov alebo doplnením nástroja o nové nepodstatné prvky.
            
         
               (3)
            
            
               V súlade s vyhlásením Európskeho parlamentu, Rady a Komisie (5) týkajúcim sa rozhodnutia 2006/512/ES, aby bol regulačný postup s kontrolou uplatniteľný na nástroje, ktoré sú už účinné a ktoré boli prijaté v súlade s postupom podľa článku 251 zmluvy, musia byť tieto nástroje upravené v súlade s uplatniteľnými postupmi.
            
         
               (4)
            
            
               Komisia by predovšetkým mala byť splnomocnená na prijatie opatrení na vykonávanie smerníc 73/239/EHS (6), 88/357/EHS (7) a 92/49/EHS, aby sa zohľadnil technický vývoj v oblasti poisťovníctva alebo v rámci finančných trhov a zabezpečilo sa jednotné uplatňovanie uvedených smerníc. Cieľom týchto opatrení je najmä rozšíriť zoznam právnych foriem, zmeniť a doplniť zoznam poistných odvetví alebo prispôsobiť terminológiu použitú v tomto zozname, spresniť položky tvoriace mieru solventnosti, upraviť minimálny záručný fond, zmeniť a doplniť zoznam aktív prijateľných na krytie technických rezerv a pravidlá týkajúce sa rozloženia investícií, zmeniť uvoľnenie pravidiel o rovnocenných aktívach a vyjasniť definície. Keďže tieto opatrenia majú všeobecnú pôsobnosť a ich cieľom je zmeniť a doplniť nepodstatné prvky smerníc 73/239/EHS, 88/357/EHS a 92/49/EHS okrem iného ich doplnením o nové nepodstatné prvky, musia sa prijať v súlade s regulačným postupom s kontrolou ustanoveným v článku 5a rozhodnutia 1999/468/ES.
            
         
               (5)
            
            
               Smernica 92/49/EHS by sa preto mala zodpovedajúcim spôsobom zmeniť a doplniť.
            
         
               (6)
            
            
               Vzhľadom na to, že zmeny a doplnenia smernice 92/49/EHS vykonané touto smernicou sú technickými úpravami a týkajú sa len postupu vo výbore, nevyžadujú transpozíciu členskými štátmi. Na tento účel preto nie je potrebné prijímať ustanovenia,
            
         PRIJALI TÚTO SMERNICU:
   Článok 1
   Zmeny a doplnenia
   V článku 51 smernice 92/49/EHS sa úvodná veta nahrádza takto:
   
      „V súlade s regulačným postupom s kontrolou uvedeným v článku 2 smernice 91/675/EHS sa prijmú nasledujúce technické úpravy zamerané na zmenu a doplnenie nepodstatných prvkov smerníc 73/239/EHS a 88/357/EHS a tejto smernice okrem iného ich doplnením:“.
   
   Článok 2
   Nadobudnutie účinnosti
   Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
   Článok 3
   Adresáti
   Táto smernica je určená členským štátom.
   
      V Štrasburgu 11. marca 2008
      
         
            Za Európsky parlament
         
         
            predseda
         
         H.-G. PÖTTERING
         
      
      
         
            Za Radu
         
         
            predseda
         
         J. LENARČIČ
         
      
   
   
      (1)  Ú. v. EÚ C 161, 13.7.2007, s. 45.
   
      (2)  Stanovisko Európskeho parlamentu z 10. júla 2007 (zatiaľ neuverejnené v úradnom vestníku) a rozhodnutie Rady z 3. marca 2008.
   
      (3)  Ú. v. ES L 228, 11.8.1992, s. 1. Smernica naposledy zmenená a doplnená smernicou Európskeho parlamentu a Rady 2007/44/ES (Ú. v. EÚ L 247, 21.9.2007, s. 1).
   
      (4)  Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11).
   
      (5)  Ú. v. EÚ C 255, 21.10.2006, s. 1.
   
      (6)  Prvá smernica Rady 73/239/EHS z 24. júla 1973 o koordinácii zákonov, iných právnych predpisov a správnych opatrení vzťahujúcich sa na začatie a vykonávanie priameho poistenia s výnimkou životného poistenia (Ú. v. ES L 228, 16.8.1973, s. 3). Smernica naposledy zmenená a doplnená smernicou 2006/101/ES (Ú. v. EÚ L 363, 20.12.2006, s. 238).
   
      (7)  Druhá smernica Rady 88/357/EHS z 22. júna 1988 o koordinácii zákonov, iných právnych predpisov a správnych opatrení týkajúcich sa priameho poistenia s výnimkou životného poistenia na uľahčenie účinného vykonávania slobody poskytovať služby (Ú. v. ES L 172, 4.7.1988, s. 1). Smernica naposledy zmenená a doplnená smernicou Európskeho parlamentu a Rady 2005/14/ES (Ú. v. EÚ L 149, 11.6.2005, s. 14).